Den 23-årige Per Minh Nguyen fra Hjørring, som har været savnet siden tirsdag, er blevet fundet. Det skete fredag formiddag klokken 11.44, hvor Nordjyllands Politi fandt den savnede i god behold på et hotel i Hjørring. Hidtil har politiet ikke haft mange spor at gå efter, og et forsøg på at spore hans telefon gav heller ikke pote. Men da efterforskeren fik et udtræk af Per Minh Nguyens telefonsamtaler, viste det sig, at han havde haft ringet til et hotel i Hjørring. Hotellets personale havde ikke umiddelbart genkendt den 23-årige, da fotoet, der blev sendt ud sammen med efterlysningen ikke er fuldstændig vellignende. Men man fandt altså frem til, at den savnede befandt sig på hotellet, hvor politiet kunne hente ham.
Fredag sidst på formiddagen fandt politiet den savnede Per Minh Nguyen i Hjørring.